*Hakusana "Tornator" ohjaa tänne. Sanan muista merkityksistä kerrotaan täsmennyssivulla.*

**Tornator Oyj** on suomalainen metsäyhtiö, jonka pääliiketoimintana on puun tuottaminen sekä hakkuuoikeuksien myynti metsäteollisuudelle. Imatralla kotipaikkaansa pitävä Tornator on Suomen suurin yksityinen metsänomistaja. Se omistaa ja hallinnoi Suomessa noin 661 000 hehtaarin metsäalaa. Yhtiö tarjoaa myös metsänhoitopalveluja, myy mökkitontteja sekä ostaa ja vuokraa aktiivisesti metsämaita nykyisten metsätilojensa läheisyydestä.

Tornator Oyj kuuluu Tornator Timberland -konserniin.

Historia
--------

### Aktiebolaget Tornator 1887–1941

*Pääartikkeli: Tornator (entinen yritys)*
Eugen Wolff, yksi Tornatorin perustajista
Aktiebolaget Tornator perustettiin vuonna 1887 lankarullatehtaaksi Lahteen. Sorvattuja lankarullia valmistavan yrityksen nimeksi valittiin latinan sorvaajaa merkitsevä sana tornator. Vuonna 1904 yhtiö hankki Imatralta Vuoksen rannalla sijainneen Tainionkosken tilan.

Tornator rakensi Tainionkoskelle puuhiomon ja paperitehtaan vuonna 1897 ja rullatehtaan vuonna 1898. Tainionkoskelle perustettiin myös sellutehdas vuonna 1910. Vuonna 1912 yhtiön tuotannon arvo oli 7,3 miljoonaa markkaa. Tähän kuului 9 000 tonnia selluloosaa, 12 000 tonnia paperia sekä sahatavaraa ja lankarullia. Yhtiö omisti tuolloin 45 000 hehtaaria metsää. Suomen valtio osti yhtiön osakkeista 53 prosenttia vuonna 1918. Vuonna 1931 yhtiön vähemmistöosakkaat myivät osakkeensa Enso-Gutzeit Oy:lle.

Vuonna 1932 myös valtio myi omat osakkeensa Enso-Gutzeitille. Yhtiön nimeksi tuli Tornator Oy. Tornator sulautettiin Enso-Gutzeitiin joulukuussa 1941.

### Tornator Oy 2002–2011

Elokuussa 2002 Stora Enso kertoi yhtiöittävänsä 600 000 hehtaria metsää Suomesta. Yhtiön liiketoiminta perustui hakkuuoikeuksien myyntiin ja metsänhoitopalveluiden tarjoamiseen. Yhtiön osakkeita aiottiin tarjota suomalaisille ja ulkomaalaisille sijoittajille. Metsäyhtiön nimi saatiin pöytälaatikkoyhtiö-Tornatorilta, joka oli ollut Enso-Gutzeitin ja sen seuraajan Stora Enson hallussa. Metsät ja niihin liittyvä liiketoiminta siirrettiin yhtiön tytäryhtiöille Tornator Forest Oy:lle ja Tornator Oy:lle. Joukukuussa metsät myytiin Tornator Timberland Oy:lle, jonka osakkaiksi saatiin suunnatun osakeannin kautta joukko suomalaisia institutionaalisia sijoittajia: Varma, Ilmarinen, OP-Henkivakuutus, OP-Eläkekassa, Etera, Pohjola ja Verista. Stora Enso oli yhtiön suurin omistaja 41 prosentin osuudellaan, mutta määräysvaltaa sillä ei yhtiössä ollut. Käytännössä tämä vaikutti siihen, ettei Tornator Timberland ollut Stora Enson tytäryhtiö vaan osakkuusyhtiö. Tornatorin toimitusjohtajana aloitti metsänhoitaja Arto J. Huurinainen.

Vuonna 2005 Tornatorin suurin omistaja oli Stora Enso, jolle yhtiö myi pystykaupoilla raakapuita. Yhtön muut suuromistajat olivat vakuutusyhtiöitä. Yhtiöllä oli Suomessa 610 000 hehtaaria metsää ja se oli Suomen kolmanneksi suurin metsänomistaja, edellään valtio ja UPM. Yhtiön toimitusjohtaja oli Arto J. Huurinainen.

Romania alkoi palauttaa entisille omistajille metsiä, jotka oli takavarikoitu kommunistikaudella vuonna 2003. Vuoteen 2013 mennessä Tornator oli ostanut Romaniasta kuusi metsätilaa, joihin kuului yhteensä 12 000 hehtaaria metsää. Lisäksi se hoiti maassa 9 000 hehtaaria saksalaisten omistamaa metsää. Romanialaista puuta myytiin esimerkiksi Intiaan ja Kiinaan.

### Tornator Oyj 2012–

Vuoden 2012 lopulla Tornator Oy:stä tuli julkinen Osakeyhtiö (Tornator Oyj).

Vuonna 2014 Tornator Eesti osti 13 000 hehtaaria metsää Norther Starilta. Kaupan myötä se omisti Virosta yli 40 000 hehtaaria maata, mikä teki siitä Viron suurimman yksityisen maanomistajan.

Joulukuussa 2015 Tornator myi United Bankersin metsärahastolle 7100 hehtaaria metsää Ranualta, Pudasjärveltä ja Kainuusta. Kaupan ehtoihin kuului kuitenkin se, että Tornator jatkaa metsätilojen hoitoa.

Lokakuussa 2016 uutena toimitusjohtajana aloitti metsänhoitaja Sixten Sunabacka, kun Arto Huurinainen jäi eläkkeelle.

Maaliskuussa 2017 Tornator kertoi ostavansa UPM:ltä 23 000 hehtaaria maata Pohjois-Karjalasta. Osana kauppaa se alkoi toimittaa puuta UPM:n tehtaille Itä-Suomeen. Kaupan myötä sekä UPM:n että Tornatorin pääasiakkaan Stora Enson puukaupan kuljetusmatkat lyhenivät, kun niille saatettiin tarjota puuta niiden tehtaiden lähialueilta.

Kesäkuussa 2018 Tornator kertoi alkavansa käyttää Yara Suomen tuottamaa lannoitusta Itä-Suomen metsissään, joissa boorin puute vahingoittaa puiden kasvua. Itä-Suomen yliopiston kerrottiin auttavan optimaalisten ravinnemäärien määrittelyssä ja boorin vesistövaikutusten arvioinnissa. Syyskuussa kerrottiin, että Vapo myy Tornatorille noin 5300 hehtaaria metsätalousmaata.

Kesäkuussa 2019 Tornatorin toimitusjohtajana aloitti ekonomi, eMBA Henrik Nieminen.

Joulukuussa 2020 Tornator myi ruotsalaiselle OX2-yhtiölle sata tuulivoimalahanketta, joiden arvo teho oli yhteensä noin 600 megawattia. Hankkeista 44 sijaitsee Utajärvellä ja 29 Pieksämäellä. Koko hankkeen investoinnin arvioitiin olevan noin 600 miljoonaa euroa.

Heinäkuussa 2023 Tornator kertoi saaneensa kanadalaiselta Manulife-vakuutusyhtiöltä 50 miljoonan euron sijoituksen joukkovelkakirjalainaansa. Summa aiottiin käyttää suomalaisten metsien ostoon.

Organisaatio
------------

Tornator Oyj on **Tornator Timberland -konsernin** emoyhtiö. Konserniin kuuluvat myös virolainen Tornator Eesti OÜ ja romanialainen SC Tornator SRL. Kaikki kolme yhtiötä omistavat metsää ja harjoittavat operatiivista metsätaloutta.

Vuonna 2022 konsernissa palveluksessa työskenteli noin 185 henkilöä. Yhtiön käyttämien urakoitsijoiden ja sopimusyrittäjien työn määrä ylitti 1 500 henkilötyövuotta. Imatralla sijaitsevan pääkonttorin lisäksi yhtiöllä on toimipaikat Iisalmessa, Joensuussa, Kempeleessä, Kuopiossa, Savonlinnassa, Vantaalla, Varkaudessa.

### Omistus

Joulukuussa 2022 Tornatorin osakkeenomistajat olivat:

|  |  |  |
| --- | --- | --- |
| * Stora Enso
* Ilmarinen
* Varma
* OP Henkivakuutus
 | * OP-Metsänomistaja
* Veritas Eläkevakuutus
* OP-Eläkesäätiö
* Finnairin Eläkesäätiö
 | * Pohjola Vakuutus
* Riffu
* Danilostock
 |

Liiketoiminta
-------------

Tornatorin liiketoiminta perustuu sen omistamaan metsämaahan Suomessa, Virossa ja Romaniassa. Vuonna 2021 se arvioi, että sen suomalaisten metsien reaaliarvo oli yli kaksi miljardia euroa. Vuonna 2023 konsernin omistamista metsistä Suomessa sijaitsi 661 000 hehtaaria, Virossa 65 000 hehtaaria ja Romaniassa 12 000 hehtaaria. Tuloja se saa pääasiassa pystykaupoista, mutta myös mökkitonttien myynnistä ja tuulivoimalahankkeista. Se vuokraa metsää tuulivoimayhtiöille, jotta ne voivat pystyttää sinne voimaloita. Se on myynyt myös mahlaa Nordic Koivu -yhtiölle.

Vuonna 2019 Tornator alkoi vuokrata yksityisiltä metsänomistajilta maata 20 vuodeksi kuukausivuokraa vastaan. Sinä aikana Tornator hoitaa metsää ja myy puuta.

Yhteiskuntavastuu
-----------------

Tammikuuhun 2015 mennessä Tornator oli suojellut yli 1000 hehtaaria metsää Metso-ohjelman kautta. Elokuuhun 2021 mennessä Tornator Metson kautta oli suojeltu 1900 hehtaaria metsää ja Helmi-ohjelman kautta 3100 hehtaaria suota. Se aloitti uuden monimuotoisuusohjelman, jonka tavoitteena oli ennallistaa ojitettuja suoalueita vähintään 3000 hehtaaria ja suojella arvokkaita alueita vähintään 5000 hehtaarin verran. Toukokuussa 2022 se kertoi aloittavansa WWF:n ja Stora Enson kanssa kolmevuotisen hankkeen, jolla haluttiin parantaa Suomen virtavesistöä ja säilyttää ja suojella niiden lajistoa. Maaliskuuhun 2022 mennessä yhtiö oli perustanut 200 yksityistä suojelualuetta.

Kaikki Tornatorin metsätilat Suomessa ja Virossa on sertifioitu sekä PEFC- että FSC-järjestelmien mukaan. Romanian metsillä on FSC-sertifikaatti.

Lähteet
-------

1. 1 2 3 4 5 6 7  Tornator Oyj *Kauppalehti*.  11.9.2023. Viitattu 11.9.2023.
2. 1 2 3 4 5 6 7  Omistus- ja yhtiörakenne *Tornator*. Viitattu 11.9.2023.
3. 1 2  Annastiina Airaksinen: Metsäyhtiö tarjoaa mahdollisuutta tienata myymättä tai hakkaamatta metsää: "Toimii vähän kuin leasing" *Kauppalehti*.  30.10.2022. Viitattu 11.9.2023.
4. 1 2 3 4 5 6 7 8 9  Ab Tornator Oy — Pörssihistoria *www.porssitieto.fi*. Viitattu 11.9.2023.
5. 1 2 3  Viitala, Esa-Jussi: *Stora Enson ja Metsäliitto-konsernin metsien omistusjärjestelyt vuosina 2001–2005*, s. 242,243. Finnish Society of Forest Science, 01-2010. Teoksen verkkoversio.
6. ↑  Kauppalehti: Tornator säilyttää Stora Enson metsämallin *Kauppalehti*.  9.8.2002. Viitattu 11.9.2023.
7. 1 2  Jyrki Iivonen: Suomalaisesta Tornatorista tulee Viron suurin yksityinen maanomistaja *Helsingin Sanomat*.  16.12.2014. Viitattu 11.9.2023.
8. 1 2  Tornator *Tornator*. Viitattu 27.9.2023.
9. ↑  Muistokirjoitus | Arto Huurinainen 1950–2022 *Helsingin Sanomat*.  18.12.2022. Viitattu 27.9.2023.
10. ↑  Jyrki Iivonen: Tornatorin liikevoitto 90 prosenttia liikevaihdosta *Helsingin Sanomat*.  9.3.2005. Viitattu 11.9.2023.
11. ↑  Pilvikki Kause: Suomalainen yritys otti komennon Karpaateilla *Helsingin Sanomat*.  5.1.2013. Viitattu 11.9.2023.
12. ↑  Tornator Oyj:n tilinpaatostiedote 2012  2013. Tornator. Viitattu 27.9.2023.
13. ↑  Tornator teki isot metsäkaupat Pohjois-Suomessa *Maaseudun Tulevaisuus*. Viitattu 11.9.2023.
14. ↑  Sixten Sunabacka Tornatorin toimitusjohtajaksi *Maaseudun Tulevaisuus*. Viitattu 11.9.2023.
15. ↑  Jorma Pöysä: Tornator UPM:n metsien jättikaupasta: "Kaikki voittivat" *Kauppalehti*.  30.3.2017. Viitattu 11.9.2023.
16. ↑  Tornator aloittaa massiiviset metsänlannoitukset – tavoitteena 6 000 hehtaaria vuodessa *Maaseudun Tulevaisuus*. Viitattu 11.9.2023.
17. ↑  Vapo myy 5 300 hehtaaria metsää Tornatorille – "Sijoittajien kiinnostus jopa nuoriinkin metsiin on ollut positiivinen yllätys" *Maaseudun Tulevaisuus*. Viitattu 11.9.2023.
18. ↑  Varatoimitusjohtaja Henrik Nieminen siirtyy Tornatorin toimitusjohtajaksi *Maaseudun Tulevaisuus*. Viitattu 2023-09-11i.
19. ↑  Matti Kankare: Metsäyhtiö Tornator myy ruotsalaiselle OX2:lle 600 megawatin ja yli 600 miljoonan euron tuulivoimalahankkeet *Kauppalehti*.  16.12.2020. Viitattu 11.9.2023.
20. ↑  Kanadalainen vakuutusjätti sijoittaa Tornatorin kautta suomalaismetsiin - Tornator hankkii 50 miljoonalla lisää metsiä *Maaseudun Tulevaisuus*. Viitattu 11.9.2023.
21. ↑  Yhteystiedot *Tornator*. Viitattu 27.9.2023.
22. 1 2  Jorma Pöysä: Tornator ei mieli pörssiin: "Omistus on vakaa" *Kauppalehti*.  4.4.2017. Viitattu 11.9.2023.
23. ↑  Arvo yli kahteen miljardiin – Tornator nostaa jälleen metsiensä käypää arvoa *Maaseudun Tulevaisuus*. Viitattu 11.9.2023.
24. ↑  Tornator lähtee mahlan keräykseen – tavoitteena miljoonabisnes *Maaseudun Tulevaisuus*. Viitattu 11.9.2023.
25. ↑  Veera Honkanen: Antaisitko metsäsi vuokralle? Tornator lupaa metsänomistajille tasaista tulovirtaa *Kauppalehti*.  6.11.2021. Viitattu 11.9.2023.
26. ↑  Tornatorsuojellutyli 1 000 hehtaaria *Maaseudun Tulevaisuus*. Viitattu 11.9.2023.
27. ↑  Tornator suojeli liki 800 hehtaaria ja uudisti monimuotoisuusohjelmansa *Metsälehti*.  27.8.2021. Viitattu 11.9.2023.
28. ↑  5 000 hehtaaria suojelua, 3 000 hehtaaria ennallistusta ja vähintään 200 parantamishanketta – Tornator julkisti uuden monimuotoisuusohjelmansa *Maaseudun Tulevaisuus*. Viitattu 11.9.2023.
29. ↑  WWF, Stora Enso ja Tornator edistävät vesistöjen monimuotoisuutta ‒ yritykset aloittavat yhteistyön pienvesien ennallistamiseksi *Maaseudun Tulevaisuus*. Viitattu 11.9.2023.
30. ↑  Tornatorin kahdessadas suojelualue perustettiin Kaaville – reheviä korpia, tihkupintoja ja kapeita korpijuotteja *Maaseudun Tulevaisuus*. Viitattu 11.9.2023.
31. ↑  Luonnolle ja suomalaisille arvokas lahjoitus Tornatorilta *Valtioneuvosto*.  11.9.2017. Viitattu 27.9.2023.

Aiheesta muualla
----------------

* Tornator-yhtiön sivut

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| * n
* k
* m
Perustiedot Wikidatassa: Tornator (Q11898208)ohje |
| --- |
|  |
| esiintymä kohteesta | yritys |
|  |
| valtio | Suomi |
|  |
|  |

 |